7.schôdza NR SR - 8.deň - A. dopoludnia
Dátum: 2010-10-22
Poslanec: Jarjabek, Dušan (SMER - SD)
Druh vystúpenia: Vystúpenie v rozprave

Príjemný dobrý deň. Vážený pán predsedajúci, vážená pani navrhovateľka, dámy a páni, dovoľte aj mne, ako predsedovi výboru pre kultúru a médiá, aby som vás oboznámil v podstate s informáciou a s istým priebehom tohto návrhu, ktorý máte pred sebou a o ktorom rokujeme. A dovoľte, aby som vám priblížil, možno aj trošku atmosféru, v akej sme rokovali. A dovolím si tvrdiť, že tá atmosféra vzhľadom na tému, o ktorej hovoríme a o ktorej budeme hovoriť, bola veľmi korektná. A bola veľmi, dovolím si povedať, konštruktívna zo strany všetkých poslancov, ktorí sa k nej v rámci výboru a vo výbore vyjadrili. Ten problém nastal vtedy, problém v úvodzovkách, keď Aliancia Fair-play priniesla istú správu, istú informáciu o tom, že traja poslanci porušili zákon a pani poslankyňa Kiššová si osvojila tento návrh a legitímne sme sa o tomto návrhu bavili ako o každom inom návrhu na výbore. Teraz nechcem hovoriť o tých právnických veciach, či sme sa mali, alebo sme sa nemali, proste, návrh tam bol, bavili sme sa o tomto návrhu aj oficiálne, aj neoficiálne so všetkými tými aspektami, ktoré takýto návrh prináša v rovine morálky, v rovine zákona. V rovine zákona to bolo trošku ťažšie, preto lebo ja nie som právnik a mnohí kolegovia vo výbore pre kultúru a médiá tak isto nie sú právnici, čiže, len sme sa domnievali, a teda hovorili isté návrhy, ako by to mohlo byť, no a ešte raz, táto debata prebiehala veľmi korektne a prebieha stále, ale zadrhla sa trošičku v jednom bode. Zadrhla sa v bode až vtedy, keď sme vlastne zistili, že tie kritériá, o ktorých hovorila Aliancia Fair-play sa zrazu dotýkajú ďalšieho člena výboru, teda ďalšieho člena rady rozhlasovej. Pána Baluna. Zhodou okolností výborného speváka, čo ma mrzí, že o ňom takýmto spôsobom rokujem. Pán Balun tak isto spĺňa všetky tie kritériá, o ktorých hovorila Aliancia Fair-play a tento člen Rozhlasovej rady jednoducho v tomto návrhu a v tomto poznatku v Aliancii Fair-play nebol. Vtedy tá debata z našej strany a konkrétne aj z mojej strany nadobudla istý pocit, že až nie taká fair play ako ju Aliancia Fair-play sa snažila predkladať z toho dôvodu, že jednalo sa o členov rady, ktorí boli v rámci aliancie kreovaní v tom návrhu, aj teda politicky, kto ich navrhoval a za čo "kopú", no, a ten štvrtý člen vlastne kopal za v súčasnosti koaličné a "kope" stále za súčasné koaličné KDH, hoci je členom Rozhlasovej rady. V tej chvíli sa to dostalo do takej polohy, ako keby Aliancia Fair-play nebola celkom fair play, preto lebo sme začali hovoriť aj o iných veciach, kde aliancia mohla zasiahnuť v prípade napr. bývalého kolegu pána Grešša, ktorý kandidoval vo vyššom územnom celku a mohol by som menovať ďalších a ďalších, kde proste tieto veci vychádzali najavo pomaličky postupne menovite, keď sme sa tým začali zaoberať, ale to už Aliancia Fair-play, o tom už Aliancia Fair-play v tej svojej správičke nehovorila. No, a keďže by sme prijali túto hru, nazvime to hra, hej, alebo nazvime to názor, aby sme niekoho neurazili, Aliancie Fair-play, tak si dovolím predložiť ja návrh presne identický s návrhom tých troch členov rady preto, lebo vravíte padni, komu padni, no tak bavme sa o ďalšom členovi, ktorý spadá pod tieto pravidlá hry, ktoré si zvolila Aliancia Fair-play, a ktoré obhajujete prostredníctvom ústami pani Kiššovej, že teda je to tak, no a preto si dovolím tento návrh predložiť, kým budem pokračovať ďalej. Takže, pozmeňovací návrh skupiny poslancov Národnej rady Slovenskej republiky predložený Dušanom Jarjabkom k návrhu na uznesenie Národnej rady Slovenskej republiky k návrhu na odvolanie troch členov Rozhlasovej rady, tlač 78. Skupina poslancov Národnej rady Slovenskej republiky navrhuje prijať uznesenie Národnej rady Slovenskej republiky. Národná rada Slovenskej republiky podľa § 12 ods. 2 zákona č. 619/2003 Z. z. o Slovenskom rozhlase v znení neskorších predpisov odvolala z funkcie člena Rozhlasovej rady Františka Baluna. Samozrejme, je tu predkladacia správa, je tu zdôvodnenie identické s vaším zdôvodnením a, samozrejme, je tu priložená aj kandidátska listina ako dôkaz, presne takým istým spôsobom všetko, ako ste to urobili v prípade týchto troch členov rady. To by bola tá obsahová stránka veci, tak ako sme sa o nej bavili, potom prišli na rad vlastne tie veci, o ktorých sme nie celkom vedeli veľa a nie celkom sme sa k tomu vedeli adekvátne vyjadriť a to bola tá otázka procedúry. Vzhľadom na to, že vyšli isté pochybnosti ohľadne procedúry a chcel som byť v dobrom slova zmysle krytý ako predseda výboru pre kultúru a médiá, poslal som predsedovi Národnej rady list. Opäť vám ten list prečítam, aby teda bolo jasné, celý ten postup, ako prišlo k tomuto, že tu v tejto chvíli stojíme a hovoríme o tom, o čom hovoríme. Vážený pán predseda Národnej rady Slovenskej republiky, Výbor pre kultúru a médiá Národnej rady Slovenskej republiky prerokoval na svojej schôdzi 5. 10. 2010 návrh Aliancie Fair play, predložený členkou výboru, poslankyňou Janou Kiššovou na odvolanie troch členov Rozhlasovej rady, ktorý ste výboru pridelili svojím rozhodnutím č. 118. V prílohe vám zasielam uznesenie výboru pre kultúru a médiá prijaté väčšinou siedmich hlasov. Ako predseda tohto výboru Národnej rady Slovenskej republiky si vás však dovoľujem upozorniť, že procedúru odvolania členov Slovenskej televízie a Rozhlasovej rady upravuje popri zákonoch Národnej rady Slovenskej republiky o Slovenskej televízii a Slovenskom rozhlase aj ústavný zákon o ochrane verejného záujmu č. 357/2004 Z. z. Keďže ide o ústavný zákon, majú jeho ustanovenia prednosť pred ustanoveniami zákona č. 619/2003 Z. z. o Slovenskom rozhlase vrátane § 10 a 12 tohto zákona, na základe ktorých iniciátori navrhli odvolať z Rozhlasovej rady troch členov. Na základe tohto rozporu som požiadal 10. 9. 2010 Výbor Národnej rady Slovenskej republiky pre nezlučiteľnosť funkcií, aby sa podnetom Aliancie Fair-play zaoberal. V odpovedi z 21. 9. 2010 nás predsedníčka Výboru Národnej rady Slovenskej republiky pre nezlučiteľnosť funkcií informovala, že tento výbor začal konanie voči verejným funkcionárom na druhej schôdzi dňa 5. 8. 2010. Vyzval verejných funkcionárov, aby sa do 14. septembra 2010 k podnetu vyjadrili a bude v konaní pokračovať na svojej 5. schôdzi 19. 10. 2010. O všetkých týchto skutočnostiach som informoval na schôdzi 5. 10. 2010 prítomných členov výboru. Uznesenie bolo právoplatne prijaté napriek tomuto upozorneniu, a preto je mojou povinnosťou doručiť vám ho, keďže však ctím zákony, nemôžem vás neupozorniť na uvedený problém a odporúčam, aby ste o zaradení tohto bodu do programu pléna Národnej rady Slovenskej republiky rozhodli až po ukončení konania výboru pre nezlučiteľnosť funkcií. Bolo by asi právne najčistejšie, aby sa skôr, než sa návrh dostane na rokovanie pléna Národnej rady Slovenskej republiky, vyjadril aj Ústavnoprávny výbor Národnej rady Slovenskej republiky ku kolízii dvoch právnych noriem. Ja som tento list, samozrejme, písal v istom časovom horizonte, teraz sú už tie veci ďalej, len je mojou povinnosťou a myslím si, že je vhodné, aby som vás o týchto veciach informoval, aby aj vy ste boli v obraze, tak isto ako my sme boli, resp. niektorí dosť ťažko boli v obraze potom, ako do toho začali vstupovať rôzni právnici s rôznymi názormi. A ja, skutočne, v tejto chvíli neviem a robím to len kvôli tomu, kvôli procedúre, aby sme nespravili chybu. Vy rozhodnete, ako rozhodnete. Máte väčšinu, tá väčšina je jasná, proste tu v podstate nie je o čom diskutovať, a keď si raz poviete, že to prejde, no tak to prejde, no tak my o týchto veciach máme na ne svoj názor, ja sa priznám, že je to skôr v tejto chvíli otázka pre právnikov. Tá procedúra mne naozaj nie je jasná, preto lebo prvý raz v Národnej rade Slovenskej republiky sa zaoberáme takýmto spôsobom o odvolávaní členov mediálnych rád. Je to možno precedens, možnože je to dobre, že je to precedens, aj to treba povedať, jednoducho, uvidíme. To je, čo sa týka tých dvoch bodov, to znamená, to znamená po obsahovej stránke, po stránke procedúry. No a ja by som len pánovi kolegovi, ktorý hovoril o mojom vzdaní sa členstva, členstva v rade v takomto prípade, no, ja som to skôr urobil nie na základe nejakého zákonného uvedomenia, ale na základe nejakej etiky. Jednoducho som cítil potrebu spraviť tak, ako som spravil, ale to ešte neznamená, že takto majú spraviť ostatní, preto lebo tí to môžu cítiť úplne inak. A práve zdôvodnenia v tejto chvíli môžu byť ešte úplne iné, o akých my v tejto chvíli len tušíme, preto je to, hovorím si, aj pre mňa veľká neznáma, ale veľká neznáma to nie je pre mňa v prípade Aliancie Fair-play, kde si myslím, že ten úmysel nebol úprimný a v súvislosti aj s tým, akým spôsobom sa vlastne teraz má po novom kreovať mediálne prostredie. Nastávajú u nás, nehnevajte sa, aj isté podozrenia, poviem to takto veľmi kulantne, veľmi slušne, nebudem sa o tom ďalej vyjadrovať, lebo nie je to predmetom tohto rokovania, ale to, že na takéto spochybňovania máme právo, by ste iste pochopili, keby ste boli v našej situácii a boli by ste v opozícii a sledovali by ste ten vývoj z hľadiska opozície. Toľko moja informácia. Ďakujem vám za pozornosť, prajem príjemné rozhodnutie a hlavne teda dôveryhodné rozhodnutie, za ktorým si budete vedieť stáť aj o rok, aj o dlhší čas. Ďakujem pekne za pozornosť.